- Մոլորակի վրա իրատես մարդկանց մի դաս կա: Նրանց համար օրինակ կազինոն իրական է, իսկ «Հորովելը»` ոչ, քանի որ կազինոն փող է բերում: Բայց ասացի, որ կազինոն դեպի աշխարհի ավարտն է տանում: Հենց Հայաստանի օրինակով ենք տեսնում, որ ամեն օր կորցնում ենք` մարդիկ են հեռանում, համակարգեր են փլվում, որովհետև դա կազինոյի Հայաստանն է: Հիմա ես ասում եմ` վերադառնանք «Հորովելի» Հայաստանին: 1000-ամյակներով ապրել ենք այդ «Հորովելով», և ինչքան էլ փորձություններով անցել ենք, «Հորովելը» պահպանել է Հայաստանը: Սա խնդրի փիլիսոփայական կողմն է: Իսկ գործնական կողմի համար վկայակոչեմ ակադեմիկոս Աղանբեկյանին: Նա Հայաստան եկավ և ասաց` Հայաստանի համար ճգնաժամից ելքը հետևյալն է. հրավիրեք աշխարհի ամենահայտնի 11 (չգիտեմ ինչու հատկապես 11) հայերին, ամեն մեկին վստահեք իրեն համապատասխան բնագավառը և աշխատանքի պայմաններ ստեղծեցեք: Փաստորեն նա հիշեցրեց Ալեքսանդր Մյասնիկյանի փորձը, որ բոլշևիկյան իշխանության կողմից գործուղված լինելով` Հայաստանում հավաքեց աշխարհի տարբեր ծայրերում ապրող նվիրյալ բազմաթիվ հայերի: Ասեմ, որ հիմա էլ այդպիսի բազմաթիվ մարդիկ կան, ովքեր սիրով կգան և ամեն ինչ կանեն: